Ontmoeting met Premier stel teleur; Toolkit vir bediening in krisis tye; Moderatuur bemoedig; Leesstof vir Pinkster ... lees daarvan en meer in Feldmuis van 14 Mei 2020
Jaargang 17 - Uitgawe 18/2020 - Donderdag 14 Mei 2020
Ontmoeting met Premier stel teleur
Die ontmoeting van die Namibiese Raad van Kerke met die Eerste Minister en die Minister van Gesondheid het die CCN afvaardiging teleur gestel. Geen begrip is getoon vir die kerke se situasie of die uitdagings wat op die tafel geplaas is deur die afvaardiging nie. Nie een van die versoeke wat vervat was in die voorlegging is toegestaan nie.
Die versoek dat eredienste hervat mag word - onderhewig aan dieselfde voorwaardes as wat geld vir besighede en winkels - is in die wind geslaan. So ook is die versoek dat herbesin word oor die getal bywoners by begrafnisse is nie gunstig ontvang nie.
Die versoek dat kerke opgeneem word in die lys van instansies wie kan baat by die steun uit die Maatskaplike Voorsorgfonds is van die tafel gevee. Die appèl dat die kerke duisende werknemers het – wat almal bydra aan die fonds is – het op dowe ore geval.
Daar was ook verskeie ander voorstelle gemaak. Tydens die vergadering is daar nie erkenning aan enige hiervan gegee nie.
'n Gefrustreerde Ludwig Beukes, Sekretaris Generaal van die Raad van Kerke, het gesê mens kan nie iemand oortuig wat reeds besluit het nie.
Ander kerkleiers se teleurstelling in die leierskap se onwilligheid om na die kerke se pleidooie gehoor te gee is wyd gerapporteer die openbare media en gedebatteer op sosiale media.
Die moderatuur van die NGK in Namibië het Woensdag vergader en kennis geneem van die uitdagings waarmee gemeentes en lidmate gekonfronteer is in die tyd. Dit is werklik 'n krisis tyd vir die kerk en lidmate.
Tog was die moderatuur bemoedig deur die verhale uit gemeentes van diensbaarheid.
• Op die foto bo regs, is 'n voorstel vir 'n maklike kospakkie vir 4 persone!
Die moderatuur wil gemeentes aanmoedig om voort te gaan met die bediening van lidmate, en het gemeentes gekomplimenteer vir die mooi berigte hieroor wat die rondte doen. Veral ook dat gemeentes voortgaan om hulpverlening te doen en so die Evangelie te praktiseer.
Die wyse waarop leiers in gemeentes aangepas het, beïndruk. Die standaard van sommige gemeentes se video eredienste, Bybelstudies en so meer, wys dat die kerk vinnig aangepas het én besig is om haar roeping te vervul ten spyte van die beperkinge wat op haar geplaas word.
Die moderatuur het diep bewus geword van die uitdagings wat gemeentes in die gesig staar. Die bediening is nou gekompliseerd, en tog gaan dit voort op innoverende maniere, waarvoor daar groot waardering is.
Gemeentes word aangemoedig om te bly leef uit die Bron van ons lewe – God wat, so bely ons – die aller oorvloedigste bron van alles wat goed is. Hy is ons anker, ons sekerheid en ons hoop.
Daar is ook kennis geneem van die geweldige effek wat afsondering op lidmate het. Ook die geestelike uitdagings waarvoor ons te staan kom.
Dit is juis in tye soos hierdie dat die grond van ons geloof uitgedaag word. Te midde van die negatiewe effekte wat baie is, is daar ook tog op 'n besondere manier geleentheid vir geestelike verdieping en verbreding.
Kom ons vat mekaar se hande en stap die pad met geloof!
Die finansiële effek wat die krisis – wat op die rug van die mees verwoestende droogte in mense heugenis gekom het – is deeglik bespreek. Die moderatuur is diep bewus dat daar gemeentes is wat in 'n finansiële oorlewingskrisis is. Weë om hieraan aandag te gee is bespreek en die moderatuur ontmoet weer Dinsdag om onder andere verder hieroor te praat.
'n Voordrag van René Olivier oor die finansiële impak en wat ons te wagte kan wees was soberend. Die moderatuur het hom versoek om die voordrag op te neem – waartoe hy ingewillig het. Dit behoort die prentjie duideliker maak en – so hoop die moderatuur – gemeentes ook help om te besin hieroor soos dit hulle gehelp het.
Sodra dit beskikbaar is, sal die inligting aan gemeentes versprei word.
TOOLKIT vir bediening in krisis momente
Dr Nico Mostert van die Vrystaatse kerk berig dat hierdie tye van afsondering, humanitêre krisisse en hulpverlening almal in ongekarteerde vaarwaters gebring het.
In reaksie hierop het die Sinode Vrystaat, in samewerking met Wes-Kaap en Bybelmedia, het 'n praktiese "toolkit" vir gemeentes saamgestel vir gebruik tydens krisistye soos nou met Covid-19.
"Ons raak ook al hoe meer daarvan bewus dat hierdie krisis momente nie meer die uitsondering op die reël is nie, maar amper die reël begin word. Dit bring ons as kerk by die vraag: Hoe help ons mekaar om kerk te wees binne ons gemeenskappe in krisis momente? Wat staan ons te doen? Hoe help ons plaaslik, maar hoe help ons ook daar waar groter nood en minder hulpbronne is?"
"Hierdie vrae het ons laat besluit om 'n "toolkit" saam te stel om gemeentes se betrokkenheid by hulle gemeenskappe in krisis momente te help rig. Die idee is nie om al die antwoorde te gee of om al die hulpbronne te lys wat beskikbaar is nie. Ons wil wel gemeente leiers en lidmate bemagtig met iets in die hand waarmee hulle hul roeping om kerk te wees, in krisistye kan uitleef."
"Ons stel hierdie "toolkit" tot beskikking van die NG Kerk. Gebruik asseblief die artikels, webwerf-skakels en video bydraes in julle onderskeie sinodale skrywes aan gemeentes, ook vir hulle gebruik. Gaan na dié web-skakel
Meer belangrik is gemeentes se bydraes!
"Hierdie is 'n "work in progress". Op die blad "Aksie" is daar 'n deel met stories uit verskeie gemeentes. Tans is daar net twee verhale, maar ons wil soveel moontlik verhale in die onderskeie kategorieë van gemeentes, plaas! Dit is juis gemeente verhale en "best practices" wat ander inspireer!"
Nico vra: "Stuur verhale in video formaat en ook enige bydraes by die ander afdelings, aan ons vir plasing! Ons het regtig almal se hulp nodig in die uitbou van hierdie "toolkit"!"
Kontak vir Nico Mostert (missio@ngkvs.co.za), Nioma Venter (nioma@kaapkerk.co.za), Barnard Steyn (bicsteyn@ngkvs.co.za), of Gustav Claassen (gustavc@ngkerk.org.za) met bydraes of navrae
Thijs kuier die week saam met dr De Wet Strauss van Academia en prinsipaal van NETS. Hulle gesels oor die betekenis van Hemelvaart met Efesiërs 1:15 - 23 in gedagte en dan ook na die teks van Sondag 23 Mei 1Petrus 4:12-14; 5:6-11. Luister eerskomende Sondag om 12:00 (of Dinsdag 19/05 om 09:30) en kuier saam met ons weer op Kanaal 7. Die stasie saai ook op internet uit (www.k7.com.na) asook op die DSTV-platform kanaal 825 en Go-TV kanaal 303; OF op Potgooi
Hoewel baie soorte misdade afgeneem het tydens die hewige inperkings wat met die bekamping van Covid-19 gepaardgaan, is dit moeilik om vas te stel hoeveel vroue of mans in hierdie tyd liggaamlik, emosioneel of seksueel deur hulle lewensmaats mishandel word, sê Henda van der Merwe, direkteur van die Christelik-Maatskaplike Raad. Lees meer...
DANA SNYMAN: Dán voel hele wêreld na 'n kerk
"Ek glo nie ek het al ooit na die Onse Vader buite 'n kerkgebou geluister nie," skryf Dana Snyman in sy Kerkbode-rubriek. "Nou ry ek baie oggende deur Saldanha se vreemde strate en luister na 'n opname van Engelette Kruger wat die Onse Vader in die NG Elarduspark in Pretoria speel … dan voel dit vir my of die hele wêreld skielik 'n kerk is." Lees meer...
Doodsberig: Chris Roberts (1926-2020)
Ds Chris Roberts het die kuns verstaan om te luister, maar ook om te praat wanneer hy nie moes stilbly nie, skryf dr Gerdrie van der Merwe in dié doodsberig.
Die Perspektiewe op die koninkryk-reeks bestaan uit vier boeke met agt studies, of gespreksgeleenthede, elk. Elke gespreksgids gaan oor een spesifieke tema wat met God se koninkryk verband hou. Hierdie reeks daag gelowiges uit om elke dag met 'n nuwe perspektief te leef – 'n koninkryksperspektief.
Boek 2 - Jesus, Here van die koninkryk
Jesus is die Messias wat gekom het om Koning te word op aarde. Van die begin af was dit duidelik dat Jesus 'n anderste Koning is. 'n Koning wat gekom het om te dien. 'n Koning wat die gestalte van 'n slaaf aangeneem en aan mense gelyk geword het. Jesus se Koningskap het verrykende implikasies vir die manier waarop ons sy Koningskinders vandag in hierdie wêreld leef. Lees meer hier...
Hou ons volgende nuusbrief dop vir meer inligting oor Boek 3 in die reeks. Klik hier vir die volle reeks.
Bid vir die Maledive eilande
'n Paar duisend Christene woon in die Maledive, maar hulle is amper almal buitelanders en word goed dopgehou. Dis onwettig om die Evangelie aan Moslems te verkondig en kan tot deportasie lei. Malediviese Christene moet hul geloof as 'n algehele geheim bewaar, wat dit moeilik maak om te weet hoeveel van hulle daar is.
Klik hier om meer te lees, en om nuttige gebedskyfies af te laai, sodat jy saam met ons kan bid vir ons broers en susters in die Maledive.